***Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 12 дугаар сарын 14-ний өдөр /Баасан гариг/-ийн хуралдаан 09 цаг 30 минутад Төрийн ордны “А” танхимд эхлэв.***

Улсын Их Хурлын гишүүн Р.Гончигдорж ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 11 гишүүн ирж, 68.7 хувийн ирцтэй байв. Үүнд:*

***Чөлөөтэй:*** *А.Бакей, Н.Алтанхуяг.*

***Өвчтэй :*** *С.Баярцогт, Х.Тэмүүжин.*

***Тасалсан*** *: Н.Батбаяр.*

***Нэг. Монгол Улсын Ерөнхийлөгчийн сонгуулийн тухай /шинэчилсэн найруулга/, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуулийн төслүүд /****хэлэлцэх эсэх****/.***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Сонгуулийн ерөнхий хорооны ажлын албаны дарга Г.Баяндүүрэн, Улсын Бүртгэлийн ерөнхий газрын Бүртгэлийн газрын дарга Д.Энхцэцэг, Улсын Их Хурлын даргын зөвлөх Д.Ганзориг, Улсын Их Хурлын Тамгын газрын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын хэсэг байлцав.

Хуулийн төслийн талаарх хууль санаачлагчийн илтгэлийг Улсын Их Хурлын гишүүн Р.Бурмаа танилцуулав.

 Танилцуулгатай холбогдуулан Улсын Их Хурлын гишүүн Д.Эрдэнэбат, Ч.Сайханбилэг, Л.Цог, М.Батчимэг нарын асуусан асуултад Улсын Их Хурлын гишүүн, хууль санаачлагч Р.Бурмаа, ажлын хэсгээс Сонгуулийн ерөнхий хорооны дарга Ч.Содномцэрэн, Улсын Их Хурлын Тамгын газрын Төрийн байгуулалтын Байнгын хорооны зөвлөх О.Тунгалаг нар байлцав.

 Улсын Их Хурлын гишүүн Д.Эрдэнэбат, Ж.Батзандан, Ч.Сайханбилэг нар үг хэлэв.

Р.Гончигдорж : -Монгол Улсын Ерөнхийлөгчийн тухай хуулийн шинэчилсэн найруулгын төсөл, Монгол Улсын Ерөнхийлөгчийн сонгуулийн тухай хуулийг хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслүүдийг хэлэлцье гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 0

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Р.Гончигдорж чуулганы нэгдсэн хуралдаанд танилцуулахаар тогтов.

***Хуралдаан 10 цаг 13 минутад өндөрлөв.***

*Тэмдэглэлтэй танилцсан:*

 ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

 ХӨТЛӨГЧ П.МЯДАГМАА

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 14-НИЙ ӨДРИЙН

 ХУРАЛДААНЫ ДЭЛГЭРЭНГҮЙ ТЭМДЭГЛЭЛ

 Р.Гончигдорж : -Гишүүнээс ирсэн 10. Чөлөөтэй А.Бакей, Д.Алтанхуяг гишүүн байна. Өвчтэй С.Баярцогт, Х.Тэмүүжин нар өвчтэй байна. Бусад нь хараахан ирж амжаагүй байна. Ингээд Байнгын хорооны хуралдаанаа эхлүүлэх саналтай байна. Өнөөдрийн Байнгын хорооны хуралдаанаар нэг асуудлыг хэлэлцэнэ.

 Энэ нь Монгол Улсын Ерөнхийлөгчийн сонгуулийн тухай хуулийн хэлэлцэх эсэхийг Байнгын хороогоор хэлэлцэх. Энд Улсын Их Хурлын гишүүн Р.Бурмаа, Л.Цог, Н.Батцэрэг, Ц.Даваасүрэн нарын гишүүдийн санаачлан өргөн мэдүүлсэн хуулиуд байгаа. Хэлэлцэх асуудал дээр өөр саналтай гишүүн байна уу. Тэгвэл хэлэлцэх асуудлаа батлах уу. За санал зөрсөн хүн алга байна. Санал нэгтэй хэлэлцэх асуудлаа баталлаа.

 Ерөнхийлөгчийн сонгуулийн хуулийг хууль санаачлагчийн танилцуулгыг Р.Бурмаа гишүүн хийнэ.

 Р.Бурмаа : - Баярлалаа. Ерөнхийлөгчийн ээлжит сонгууль ирэх 2013 онд явагдана. Тэгээд хуучин хууль нь бол шинэчлэх шаардлагатай байгаа. Тухайлбал энэ өмнө батлагдсан одоо хүчин төгс байгаа сонгуулийн хуулиар бол гар аргаар тоолдог, нэрсийн жагсаалтын бүртгэлийг бол хэсгийн хорооны гишүүд айл айлаар явж гар аргаар үйлддэг. Тэр гар аргаар үйлдсэн нэрийн жагсаалтыг хоорондоо 100, 200 мянгаар зөрдөг ийм зөрчлүүд байдаг. Мөн Улсын Их Хурал болон орон нутгийн сонгуульд бид нарын хэрэглэсэн автоматжуулсан тоног төхөөрөмж, сонгуулийн хороодыг төрийн албан хаагчдаар бүрдүүлж ажиллуулж байгаа. Сонгуулийн хороодыг төрийн албан хаагчдаар бүрдүүлж ажиллуулж байгаа. Тэгээд сонгогчдын бүртгэлийг цахим үнэмлэхээр хийж байгаа гээд энэ олон шаардлагуудыг бол сонгуулийн хуулинд тусгах шаардлагатай болсон. Орон нутгийн сонгуулийн хуулинд бол дагалдуулан Улсын Бүртгэлийн тухай хуулинд сонгогчдын бүртгэл гэж шинээр бий болгосон байгаа. Тэр бүртгэлийн ажил бол Улсын Иргэний бүртгэлийн байгууллага бол өөрөө хариуцаж ажиллаж байгаа. Тэгэхээр энэ заалтуудыг бол хуульд нийцүүлэн өөрчлөлт оруулах шаардлагатай.

Мөн сонгуулийн хороодын үйл ажиллагаа түүний хариуцлага ажил үүргийн хуваарийг бол шинээр уялдуулан шинэчлэх шаардлагатай болсон. Сонгуулийн үеэр ухуулга сурталчилгааны үйл ажиллагаанд тавигдах шаардлагуудыг өндөржүүлсэн. Мөн сонгуулийн үед хууль зөрчсөн бол ямар хариуцлага хэн энэ асуудал дээр нь хяналт тавих юм гэдэг энэ ажил үүргийн хуваарь болон үйл ажиллагааны зохицуулалтуудыг зохицуулж өгсөн байгаа.

Сонгуулийн үед гардаг маргааны сонгуулийн хороод болон харъяалах шүүх бол хэрхэн яаж шуурхай шийдвэрлэх талаар зохицуулалтыг хийх шаардлагатай болсон юм. Тийм учраас энэ бүх зохицуулалтууд орж энэ сонгуулийн хууль бол шинэчлэгдсэн. Тэгэхээр өмнөх байсан хуулийг бодвол их урт том хууль болсон. Сонгууль өөрөө процесс учраас процессийг нь их нарийвчилсан байгаа. Сонгуулийн хуулийн анхны төслийг бол хуулийн хэлтсээс бэлдэж өгсөн энэ нь бол 2012 оны Улсын Их Хурлын болон орон нутгийн сонгууль дээр авч хэрэглэсэн процессийн зохицуулалтуудыг авч тусгасан байсан. Энэ дээр бол сонгуулийг зохион байгуулдаг байгууллагуудын саналыг бол авсан. Сонгуулийн Ерөнхий хорооны саналыг бол гурван ч удаа авлаа. Улсын бүртгэлтэй холбоотой асуудлуудыг авсан. Ингээд холбогдох бусад одоо ингээд сонгууль зохион байгуулахтай холбоотой байгууллагуудын саналыг авсан байгаа. Улсын Их Хурлын даргын захирамжаар бүрдсэн ажлын хэсэг бол 2 удаа хуралдсан. Энэ дээр бол тодорхой саналуудыг тусгасан байгаа. Лүндээжанцан гишүүн сонгуулийн өмнө бол намууд дундаа нэр дэвшигчийг тодруулах гээд сунгаа гэж явуулдгийг болиулах зүйтэй гэсэн санал оруулсан тэр тусгагдсан байгаа.

За ер нь бол Улсын Их Хурал болон орон нутгийн сонгуулиуд дээр сонгогчийн нэрсийн жагсаалтаас хасдаг байсан тэр зохицуулалтыг бол улс даяар явагдаж байгаа Ерөнхийлөгчийн сонгуулийн хуулин дээр бүгдийг нь тусгах нь бол зохимжгүй байна. Тэгэхээр энэ асуудал дээр нарийвчлаад яг ямар тохиолдлууд дээр нэр дэвшигчийг ямар тохиолдол дээр штаб болон сонгуулийг зохион байгуулж байгаа бусад хүмүүс дээр нь хариуцлага ногдох вэ гэдэг дээр тодорхойлж өгнө үү гэсэн хүсэлт гаргасныг бол тусгаж өгсөн байгаа. Автоматжуулсан дээр бол санал хэлсэн тэрийг нь бол тусгаж чадаагүй гэх мэтчилэн гишүүдийн ажлын хэсэгт орсон гишүүдийн өгсөн саналыг бол нэг бүрчлэн тусгасан. Л.Цог гишүүн Н.Батцэрэг гишүүн бас тодорхой саналуудыг хэлсэн. Тэр бол тусгагдсан байгаа. Энэ хуулийг дагалдуулан хэд хэдэн хуулин дээр нэмэлт, өөрчлөлт оруулахаар байгаа.

Нэр дэвшигчийн мөрийн хөтөлбөрт тавигдах шаардлагыг бол бүрэн эрхийнх нь хүрээнд байхаар мөн элдэв амлалт авахыг хориглосон байгаа. Энэ жишиг бол Улсын Их Хурал болон орон нутгийн сонгуулийн хуулинд тусгагдсан жишгийг авч хийсэн. Тэгэхээр амлалтан дээр нь аудит хяналт тавих гэсэн заалт орсон учраас Төрийн аудитын тухай хуулин дээр нэмэлт өөрчлөлт орохоор байгаа.

Хоёр дахь шатны сонгууль Улсын Их Хурал дээр болдог Үндсэн хуульд нийцүүлэн энэ Улсын Их Хурлын дэгийг өөрчлөх шаардлагатай болсон. Үндсэн хуулийн дэгд юу гэж хэлсэн ямар шаардлагыг бол хоёр дахь сонгуулиар тавьсан бэ гэдэгт нь нийцүүлэн Их Хурлын дэгийн тухай хуулин дээр өөрчлөлт орж байгаа. Хууль хүчингүй болох тухай тогтоолын төсөл дагалдуулаад бас сонгуулийн автоматжуулсан хэрэгсэл ашиглах тухай хуулин дээр бас өөрчлөлт орж байгаа. Тухай бүр автоматжуулсан машиныг хэрэглэх тухай гэдэг тогтоол гаргахаасаа илүүтэй түүнд бол ямар машиныг хэрэглэх вэ гэдгийг Сонгуулийн ерөнхий хороо өөрөө шийдээд явж байх нь зүйтэй юм. Энэ дээр бол заавал Улсын Их Хурлын тогтоол гаргах шаардлагагүй байна гэдэг үндэслэлээр хуульд нэмэлт, өөрчлөлт оруулахаар ингэж орж ирж байгаа. За баярлалаа.

Р.Гончигдорж : -За баярлалаа. Хэрэлцэж буй асуудалтай холбогдож хуралдаанд Сонгуулийн ерөнхий хорооны дарга Ч.Содномцэрэн, Сонгуулийн ерөнхий хорооны ажлын албаны дарга Г.Баяндүүрэн, Улсын Бүртгэлийн ерөнхий газрын Бүртгэлийн газрын дарга Д.Энхцэцэг. Пүрэвдорж алга байна. Ганзориг зөвлөх оролцож байна. Ингээд хууль санаачлагчаас асуух асуулттай гишүүн байна уу. Д.Эрдэнэбат гишүүн. Ч.Сайханбилэг, Л.Цог гишүүн 3 гишүүнээр тасаллаа.

Д.Эрдэнэбат : - Би нэг л юм тодруулъя. Хэлэлцэх эсэх асуудал анхны байдлаараа Байнгын хороон дээр орж ирж байгаа. Энэ хуулийн төсөл нь өөрөө бүх улс төрийн намуудад, парламентад суудалтай намуудад очсон уу, үгүй юу. Албан ёсоор очсон бол хэзээ яаж тараагдаж өгсөн бэ гэдгийг нь тодруулмаар байна.

Хоёрдугаарт Ерөнхийлөгчийн сонгуулийн хууль чинь бас нэг бүх намууд ойлголцож хэлэлцээд ингээд цаашаа батлагдах ёстой. Тэгэхээр энэ асуудал дээр нилээд нухацтай хандаж тэд нарын саналыг тусгах ёстой шүү гэдгийг анхааруулж хэлэх нь зөв байх. Энэ тарсан уу, үгүй юу гэдэг дээр тодруулга өгөөч.

Р.Гончигдорж : -Хурал зохион байгуулах хэсгүүдээс хариулах уу, Бурмаа гишүүн хариулах юмуу.

Р.Бурмаа : -Ажлын хэсэгт бол бүх намын төлөөлөл байгаа. Дэмбэрэл гишүүн Иргэний зориг намаас гээд. Парламентад суудалтай бүх намуудаас орсон байгаа. Н.Батцэрэг. Тэгэхээр энэ дээр тараасан асуудал гэхээр Байнгын хорооноос хэлэх үү.

Р.Гончигдорж : -Хурал зохион байгуулах манай Тамгын газар парламентад суудалтай намуудын удирдлагад нь албан ёсоор нэг хувийг хүргүүлээд мэдээж хэрэг ажлын хэсэг бусад улсууд нь бол тэдгээрийг төлөөлж хэлэлцүүлэгтээ ороод явчих боломжтой.

О.Тунгалаг : -Улсын Их Хуралд Ерөнхийлөгчийн сонгуулийн хуулийн шинэчилсэн найруулга тараад өргөн баригдсаны дараагаар шууд 2012 оны 12 сарын 11-ий өдөр бүх Улсын Их Хурлын гишүүдэд болон холбогдох хүмүүст төслийг тараасан. Парламентын веб сайт, дотоод сүлжээ, I pad бүх хэрэгслээр

мэдээллэжтавьсанбайгаа.

Р.Гончигдорж : -За баярлалаа. Намууд танилцуулж саналаа өгөх боломжоор бол бүрэн хангагдсан байна гэж ойлгож байна. Ч.Сайханбилэг гишүүн.

Ч.Сайханбилэг : Хууль санаачлагчаас нэг зүйл асууя. Ерөнхийлөгчийн сонгуулийн хууль гарахаас өмнө бид Их Хурлын хуулинд дээр том концефцийн өөрчлөлт хийсэн. Энэ концефцийнхоо өөрчлөлтийн дагуу орон нутгийн сонгууль дээр бас өөрчлөлт хийсэн байгаа. Энэ нь юу гэхээр зэрэг сонгуулийн үеэр сурталчилгаандаа элдэв амлалт нийгмийн халамжийн чиглэлийн амлалтууд авахгүй хөрөнгө, мөнгөтэй холбоотой бүх юмыг бол тусгаж авч байсан. Энэ төсөлд бодлогын том зарчим хадгалагдсан уу? Энийг л асууя.

Сонгуулийн ерөнхий хорооноос асуулт байна. Одоо энэ сонгуулийн хуулийг дагаад та бүхэн маань сонгууль зохион байгуулахтай холбоотой зардлууд орж ирнэ. Тэр зардлуудаа хэзээ өргөн барих гэж байна. Түрүүний орон нутгийн сонгууль дээр гарсан шиг алдаа мадаг гарах вий гэж санаа зовоод асууж байгаа юм. Юу гэхээр зэрэг энэ зөвхөн манай Сонгуулийн ерөнхий хороотой холбоотой зардлууд гээд тусад нь оруулж ирээд дараа нь нөгөө сонгогчдын бүртгэл гээд иргэний үнэмлэхтэй холбоотой тэр чиглэлээр уншдаг барьдаг юмнууд гээд зардлууд нь үлддэг. Энэ зардлыгаа тэгээд сонгууль зохион байгуулахтай холбоотой юмнуудаа засахыг шахдаг. Өөр эх үүсвэр нөөц хөрөнгө мөнгөнөөс шийдэх болдог гээд ийм юмнууд гарах вий. Тэр зүйлүүдийгээ ерөнхий сонгууль зохион байгуулах гэдэгтэй нь холбоотой нэг байгууллага удирдаж явахгүй бол нөгөө бие биетэйгээ холбоогүй юмнууд гээд орхигдох ийм юм гарах вий гэдгийг сонгуулийн ерөнхий хороо одооноос анхаараарай. Энэ чиглэлээр юу хийгдэж байгаа вэ гэдгийг асуумаар байна.

Төсөл санаачлагчаас дахиад нэг зүйл асууя. Орон нутгийн сонгууль дээр 2, 3 нэмэлт ойр ойрхон хугацаанд орсон. Тэрийгээ мартаж, энийгээ мартаж гээд тэр дахиад энэ процедураараа засаг дээр ч гэсэн их юм гардаг. Одоо элдэв юмаа мартаагүй байгаа. Түрүүн мартаж байсан юмнууд маань хэр орж туссан бэ? Тэгээд тэр чиглэлээ нилээд яахгүй бол энэ нь эргээд сонгуулийг хуулийн үнэ цэнийг элдэв улс төрийн тайлбар дагуулдаг гээд зовлонтой юмнууд дээр хэр ажилласан бэ? Ийм гурван юм асууя.

Р.Гончигдорж : -За эхлээд Р.Бурмаа гишүүн асуултанд хариулчих.

Р.Бурмаа : -Амлалтанд бол яг өөрийнх нь Ерөнхийлөгчийн бүрэн эрхийн хүрээнд хийгдэх ажил мөрийн хөтөлбөрт тавигдана гэсэн үндсэн шаардлага байгаа. Тэгээд Их Хурал болон орон нутгийн сонгуульд ингээд амлах ажилд зуучлах ч байдаг юмуу, хувь хишиг тараахыг амлах ч байдаг юмуу энийг хорисон жишиг бол яг тэр чигээрээ явж байгаа. Энэ дээр би түрүүн хэлээгүй байгаа танилцуулгуудад нэг юм хэлээдхье. Бүх нийтийн зарчмыг хангахын тулд гадаадад байгаа сонгогчдыг сонгуульд оролцуулахыг зохицуулж өгсөн байгаа. Дээрээс нь хөгжлийн бэрхшээлтэй иргэд сонгуульд саналаа өгөхөд нь их бэрхшээлтэй байдаг учраас тэрэн дээр тэр хүмүүсийг оролцоход нь их боломж хангахыг зорьсон тухайлбал энэ тэргэнцэртэй иргэн сонгуульд орох оролцоход нь тэр санал авах байр энэ боломжийг хангасан байх шаардлага тавьж байгаа. Мөн харааны бэрхшээлтэй хүмүүст зориулаад энэ бариал кодоор бичсэн хавтас байна.

Тэр хавтсан дотор нь цоолбортой тэр дунд нь саналын хуудсаа хийгээд тэмдэглэгээгээ хийнэ гээд нэг санал авах байранд тийм бариал үсгээр хийгдсэн хавтас бол нэг ширхэг заавал байна гэсэн зохицуулалтыг хийж өгч байгаа. Мөн бичиг үсэг мэдэхгүйгээсээ болоод зарим иргэд ичээд сонгуульд ордоггүй энэ тэр талууд байдаг учраас бид нар хүнээс асуухаасаа санаа нь зовдог. Тийм учраас саналын хуудсан дээр нэр дэвшигчдийн зургийг тавихаар зохицуулж өгч байгаа. Ер нь бол Олон Улсын жишиг байдаг. Намуудын лого байдаг, үгүй бол нэр дэвшигчдийн зураг байдаг Олон Улсын стандартыг оруулж ирж байна. Хөгжлийн бэрхшээлтэй иргэд санал тэмдэглэх тийм бүхээгийг санал авах байранд 1-ээс доошгүй байна гэж ийм зохицуулалтуудыг хийж байгаа юм. Ажиглагчийн эрхтэй гэх тодорхой зохицуулалтуудыг хийж өгсөн. Хөндлөнгийн ажиглагчийн эрхийг энд анх удаа бас оруулж өгч байгаа. Тэр нь юу вэ гэхээр иргэний нийгмийг төлөөлөн бас аль нэг намын харъяалалгүй тэр хүмүүсээс ажиглагчид ажиглаж болох тэр зохицуулалтыг хийсэн байгаа. Мөн хөндлөнгийн мониторонги, хяналт хийх эрхийг бас яг энэ чиглэлээр ажилладаг төрийн бус байгууллагуудад эрхийг өгсөн.

Сонгуулийн хороодын зохион байгуулалт эрх үүргийн хуваарилалтыг нилээд нарийвчилж өгөөд хуралдааны дэгийг өөрсдөө зохицуулдаг байснаа больсон. Энэ дээр Сонгуулийн ерөнхий хороо бол хуралдааны дэгийг баталж энд нарийвчилсан зохицуулалтыг оруулахыг хэлж өгсөн байгаа. Энэ дээр сонгуулийн сурталчилгаан дээр холбогдуулаад гүтгэх, дайрах зэрэг үзэгдэл бол ялангуяа Ерөнхийлөгчийн сонгуулийн үеэр маш их гардаг. Нэр хаяггүй тэр гүтгэлгийн сөрөг сурталчилгаанууд их явдаг. Тийм учраас аливаа сонгуулийн сурталчилгаа бол гэрээний үндсэн дээр хийгдэнэ. Хэвлэл мэдээллийн хэрэгслээр гаргаж байгаа иргэдэд тарааж байгаа хэвлэл мэдээллийн сурталчилгааны материал дээр заавал эх үүсвэрээ бичнэ гэж байгаа юм. Тухай тэр намын тэр штабын ийм бэлдсэн, гаргаж байгаа материал гэж нэр нь заавал байх ёстой. Хэрвээ байхгүйгээр ингэж гаргасан дээр бол мэдээллийн хэрэгсэл өөрөө хариуцлагаа хүлээнэ. Нэр хаягтайгийнхаа агуулга юун дээр бол нэр дэвшигчийн штаб хариуцлагаа хүлээнэ гэсэн ийм тодорхойлж өгсөн хэвлэл мэдээллийн хэрэгслийн тавьсан шаардлагууд дээр шударга ёс өрсөлдөөний төрийн төв байгууллагаас хяналтыг тавина. Тэгээд энэ харилцаа холбооны лиценз өгсөн тухайн байгууллага нь бас энэ дээр давхар хяналтаа тавина гэсэн ийм зохицуулалтуудыг хийсэн болно.

Р.Гончигдорж : -Баярлалаа. Сайханбилэг гишүүн нэг асуултаа авна.

Ч.Сайханбилэг : -Одоо бол бид нар нэг ийм хандлага руу ардчилсан сонгууль бид нар хийгээд 23 дахь жилийнхээ нүүрийг үзэж байна. Бусад хөгжингүй орнууд ч тэр ардчилал олон жил хөгжсөн орнуудад нэг зүй тогтол явдаг юм. Энэ нь өөрөө сонгуулиас сонгуульд оролцогчдын ирцийн тоо хэмжээ багасдаг, буурдаг ийм зүй тогтол байдаг. Хөгжилтэйгөө холбоотой ч юм байдаг. Хүмүүсийн улс төрийн идэвхижилтэй холбоотой янз бүрийн шалтгаантай. Манай зарим намынхан тухайлбал Ардын намынхан маань энийг их гэнэн хөнгөн. Юу гэхээр зэрэг эх баригчдад итгэхгүй, олонхид итгэхгүй сонгууль ийм болж байна гэсэн ийм тайлбарууд яваад байгаа юм. Үнэн хэрэг дээрээ энэ бол одоо ирж байгаа он жилүүдэд ч гэсэн хадгалагдана. Тийм учраас энэ нь ямар ч эрх баригчтай юмуу, юутай холбоогүй асуудал л даа. Тэгэхээр энийг дэмжсэн шинэ хууль эрх зүйн зохицуулалт бодлогын зохицуулалт бид нарт өгүүлэгдэж эхэлнэ. Энэ Ерөнхийлөгчийн сонгуулиас эхлээд 13 оны энэ чиглэлийн тулгуур зарчмууд юмыг оруулмаар байгаа юм. Тухайлбал одоо саналаа өгсөн иргэд тодорхой төрөөс үзүүлж байгаа үйлчилгээ байдаг ч юмуу эсвэл хувийн хэвшил ер нь бол нийгэмд үзүүлж байгаа үйлчилгээнээс хөнгөлөлт эдэлдэг, урамшуулал авдаг. Тэгээд энийгээ өөрөө төр хувийн хэвшлийн одоо түншлэлийн зарчмаар хаана хаанаа бололцоо бололцоогоороо дэмждэг. Нийгмийн хариуцлагаа ухамсарласан ийм үйл ажиллагаа болгож хувиргадаг. Эргээд нөгөө компаниудаас хувийн хэвшлийнхнээс нийгмийн хариуцлагад нь оруулж байгаа хувь нэмрийн нэг болгож үзүүлэлт оруулдаг. Энэ чиглэлийн эрх зүйн зохицуулалтыгаа бол энэ хуулиас эхэлж хийж эхэлмээр байгаа юм. Хуучин орон нутгийн сонгууль, тэгээд ямар механизм зарчмууд үйлчилж яахав гэдэг.

Р.Бурмаа : Сонгуулийн ирцийн нэмэгдүүлэх талаар тодорхой арга хэмжээ авахыг бол Сонгуулийн ерөнхий хороонд энэ эрхийг нь өгч байгаа. Сонгуулийн ерөнхий хороонд бол ажлын хэсгийн хуралдаан дээр протоколоор ямар ямар арга хэмжээ байж болох талаар саналыг хүргүүлж байгаа. Тэр нь тухайлбал энэ сонгуулийн сурталчилгаанд оролцоогүй аль нэг намын юмуу нэр дэвшигчийн сурталчилгаанд оролцоогүй тийм бизнесийн байгууллагууд тухайн сонгуульд орсон оролцсон гэсэн тэр тасалбараа аваад ирж байгаа иргэдэд ямар нэгэн тийм урамшууллын арга хэмжээ явуулж болох юм гэж энэ нь өөрөө тодорхой хэмжээний барааны үнийн дүн дээр хөнгөлөлт үзүүлж болох юм. Үгүй бол шинэ харилцаа холбооны компаниуд бас нэгжийн урамшууллыг өгч болох юм гэх мэтчилэн нийгмийн хариуцлагын төлөө компаниудыг уриалж бусад байгууллагуудын үзвэрийн билетийг үнэгүй өгдөг ч юмуу иймэрхүү байдлаар уриалж үйл ажиллагаа явуулах. Гэхдээ энэ бол сонгуулийн сурталчилгаатай холбогдоогүй байх ёстой. Заавал тэр ирж байгаа иргэд сонгогчдоос ямар нэг байдлаар намын гишүүнчлэл энэ тэрийг нь шалгаж хянахгүй байх ёстой. Хаашаа санал өгсөн байдал дээр нь ямар нэгэн байдлаар хөндлөнгөөс нөлөөлөх бодлого байхгүй байх ёстой гэдэг энэ журмыг гаргаж мөрдүүлэх эрхийг бол энэ хуулиар Сонгуулийн ерөнхий хороонд өгч байгаа. Ирц дээр бол нэг тодорхой заалт оруулсан энэ нь бол өмнөх хуулиуд дээр ялангуяа бид нар мэдэж байгаа. 2008 онд ирц хүрээгүй гэдэг шалтгаанаар Улаанбаатарын хэмжээнд сонгууль дахин хийсэн. Энийг болиулахын тулд сая орон нутгийн сонгуулийн хуулин дээр хэрвээ ирц хүрээгүй байх юм бол ирц хүрээгүй хороон дээр хорооны дотор ирц хүрээгүй хэсэг дээр гэдэг л сонгууль дахихаас биш нийтдээ дүүрэг ч юмуу, нийтдээ аймаг нийслэл нь сонгууль дахих асуудал биш. Нийтдээ дүүрэг ч юмуу, нийтдээ аймаг нь сонгууль дахих ёсгүй гэсэн зарчмаар хийгдсэн.

Энэ зарчмыг бас Ерөнхийлөгчийн сонгуулийн хуулин дээр оруулж өгч байгаа. Улсын хэмжээнд ирц хүрэхгүй байлаа гэхэд Улсын хэмжээнд сонгууль дахихгүй. Ийм хөрөнгө хүч гээд маш их алдагдалд орно. Хэрвээ ирц 50 хувь хүрээгүй байх юм бол сонгууль, сонгуулийн ерөнхий хорооноос ирц хүрээгүй тодорхой хэсэг дээр сонгуулийг дахих тухай асуудлыг ярина. Өмнө нь бол Ерөнхийлөгчийн сонгуулийн хуулин дээр тухайн аймаг орон нутаг энэ асуудлыг шийдэж байсан бол энийг бол зөвхөн Сонгуулийн ерөнхий хороо шийдэхээр зохицуулж өгч байгаа.

Л.Цог : -Би яг саяны асуудлаар нэмэлт тайлбар өгье. Би өргөн барьсан гишүүний нэг шүү дээ уучлаарай.

Тэгэхээр би Ч.Сайханбилэг гишүүнээс өөр байр суурьтай байгаа юм. Бид бол юмыг үнэн бодитой ярьж сурахгүй бол хойч үедээ сайн тусахгүй сөрөг юм нь их болж хувирна. Ер нь бид чинь 22 жил юмаа ярихгүй хуралдсаар байгаад л ийм байдалд орж байгаа шүү дээ. Би бол сая орон нутгийн сонгуулийг буруу хийсэн гэж бодож байгаа. Дахисан тохиолдол ухаа нь ирц хүрээгүй тохиолдолд ирсэн хүн санал өгнө гэдэг асуудал хамгийн утгагүй шүү дээ. Засгийн эрхийг олонхи болоогүй хүчин авч байгаа юм гарна шүү дээ. Гарч л байгаа байхгүй юу. Цэц рүү явсан бол яг энэ нь унах байсан. Энэ асуудлыг дахиад энд хийнэ гэвэл дахиад бид буруудна шүү. Миний хувийн байр суурь.

Хоёрдугаарт тэр одоо хүн ирэхгүй бол чихрээр хуурч байгаа юм шиг больё л доо. Чихэр гэхээ болъё. Сонгуульд очоорой Харанга тоглоно шүү билет өгнө шүү гэвэл хүн очих юм гэнэ л дээ. Энэ бол нэг талаасаа нилээд гэнэн бодол гэж би бодож байна. Ерөөсөө одоо бол энэ дэлхийн жишгийг харах юм бол сонгогчдын ирц буурч байгааг би зүй тогтол гэж хэлэхгүй байгаа юм. Тийм хандлага байгаа ч гэсэн энэ зүй тогтол өөрөө биш. Үнэхээр энэ дотор төр засагт итгэхгүй итгэл маш их давамгайлж байгаа шүү. Би энийг онцгой анхаарахгүй. Зүгээр ингэдэг юм гэж хэлээд 50 хувь ирээгүй сонгуулиар цааш нь явна гэх юм бол бид эцэстээ их буруу юм руу орох хандлага гарна. Тэгээд энийг бол давтахгүй байх ёстой гэж бодож байгаа юм. Энийг хэлэлцэх болов уу гэж би бодож байна. Би яг энэ асуудлаар өөрөө сөрөг байр суурьтай байгаагаа хэлмээр байна. Яагаад гэвэл нэгэнт асуудал хөндсөн учраас олон түмэн бас мэдэж байх ёстой, энийг ярих ёстой гэж үзсэний үүднээс энийг хэлж байгаа юм шүү, тайлбар болгож.

Р.Гончигдорж : -За Ч.Содномцэрэн дарга.

Ч.Содномцэрэн : -Сайханбилэг гишүүний асуултанд хариулъя. Тэгэхээр энэ сонгуулийн зардал төсөвтэй холбоотой зүйл заалтыг бол хуулийн төслийн 10 дугаар зүйлд бол оруулсан байгаа. Сонгуулийн ерөнхий хороо бол саналаа энэ дээр бол ажлын хэсэгт орж байгаагийн хувьд бол саналаа өгсөн. Ялангуяа төсөв санхүүтэй холбоотой урд нь гарч байсан энэ алдаа дутагдлыг бас бодолцож саналаа өгч энэ доор тусгасан байгаа. Бид бол энэ төсөв, санхүүгийн асуудалтай холбоотой 2 зүйлийг бол энд тусгасан. Нэгдүгээрт бол одоогийн хүчин төгөлдөр мөрдөж байгаа энэ Ерөнхийлөгчийн сонгуулийн хуулинд энэ төсөв санхүүтэй холбоотой ямар дутуу зүйл байна гэдгийг харсан.

Одоогийн мөрдөж байгаа Ерөнхийлөгчийн сонгуулийн тухай хуулин дээр бол саналын хуудас хэвлүүлэх зардлыг улсын төсвөөс санхүүжүүлнэ гэсэн ийм заалт байхгүй. Загвар маягт одоо юу билээ баахан зардлууд байдаг. Ганцхан том алдаа гарсан нь бол саналын хуудасны зардал ороогүй. Энэнээс болж Сонгуулийн ерөнхий хороо 2009 оны Ерөнхийлөгчийн сонгуулийн дараа бол аудитад шалгагдаж яагаад энэ хуулинд байхгүй зардлыг санхүүжүүлсэн бэ гэдэг энэ асуудалд орж байсан. Саналын хуудас гэдэг бол хамгийн гол чухал зүйл. Энийг санхүүжүүлэхгүйгээр хуулинд байхгүйгээр бид нар энийг мөнгө төгрөг гаргахгүйгээр энэ болохгүй гэдгийг бол тухайн үед нь хэлж байсан. За энэ саналын хуудасны зардлыг бол энэ оруулсан. Хоёрдугаарт бол Улсын Их Хурлын сонгуулийн тухай хууль аймаг, сум дүүргийн иргэдийн Төлөөлөгчдийн Хурлын сонгуулийн тухай хуулин дээр бол сая Сайханбилэг гишүүний асуусанчлан бас дутагдал гарсан. Төсөв батлагдсаны дараа энэ төсөв тухайн байгууллагын төсөвт тусгаж санхүүжүүлнэ гэдэг ийм заалт орсон байсан. Цагдаагийн хамгаалалтын зардал, Улсын бүртгэлийн ажилтны зардал энэ тэр бол тухайн байгууллагынх нь төсөвт санхүүжүүлнэ гээд орсон учраас энэ бол хэрэгжих боломжгүй байсан учраас дахиж нэмэлт зардал бол гаргах ийм шаардлага гарсан. Энийгээ бодолцоод хуулинд бол оруулсан.

2013 оны Улсын төсөвт бол цагдаагийн хамгаалалтын зардал, Улсын бүртгэлийн итгэмжлэгдсэн ажилтан, сонгогчдын нэрийн жагсаалттай холбоотой зардлууд бол 2013 оны төсөвт тусгагдчихсан байгаа. Хуулинд бол энэ шаардлагатай зардлуудыг бол тусгасан оруулсан байгаа. Үүнээс гадна бол өөр зардлууд нэмэгдэж байгаа. Өмнөх сонгуулийн хуультай харьцуулах юм бол гадаадад байгаа сонгогчдын саналыг авах зардал нэмэгдэж байгаа. Мөн автоматжуулалтын зардал нэмэгдэж байгаа. Ингээд бол энэ бүх зардлыг бол одоо мөрдөж байгаа Ерөнхийлөгчийн сонгуулийн хууль, Их Хурлын сонгуулийн хууль, аймаг, сум, дүүргийн иргэдийн Төлөөлөгчдийн Хурлын сонгуулийн хуульнаас бид нар санаа аваад бид нар боломжийнхоо хирээр тусгаж оруулсан гэдгийг хэлэх байна.

Р.Гончигдорж : -Батчимэг гишүүн.

М.Батчимэг : - Тэгэхээр би энэ гадаадад байгаа сонгогчдын эрхийн асуудалтай холбоотой зүйлийг хөндөх гэсэн юм. Энд юу гэхээр одоо бол Элчин сайдын яамдууд албан ёсоор байгаа консулын газрууд энэ дээр санал авч байгаа. Гэтэл цаана нь нэг орхигдоод байгаа асуудал бол төрийн бодлого шийдвэрээр тушаалаар гадаадад албан үүргээ гүйцэтгэж байгаа энхийг сахиулагчдын сонгуулийн эрхийн асуудлыг яах вэ гэдэг бол ярих ёстой сэдвийн нэг байх гэж бодож байна. Одоогоор бол жишээ нь манайх Суданд нийт 800 гаруй хүн алба хааж байгаа. Афганистанд 410 хүн байгаа. 1000 гаруй хүн хайж байна. Цаашдаа бол энэ энхийг дэмжих үйл ажиллагаанд оролцогчдын тоог бууруулахгүй нэмэгдүүлнэ гэсэн ийм бодлого чиг барьж байгаа. Тэгэхээр энэ нь өөрөө зэвсэгт хүчний алба хаагчдын зүгээс гаргаж байсан санал учраас би энийг хөндөж байгаа юм. Афганистанд тухайлбал одоо манайх бол Элчин сайдаа томилсон. Элчин сайдын яам бол бас яг тэндээ яг байнга оршин байхгүйгээр үйл ажиллагаа явуулна гэж ойлгогдож байгаа. Тэгэхээр ер нь цаашдаа энэ асуудлыг яаж үзэж байгаа юм бэ хууль өргөн барьж байгаа гишүүдийн санаачилж байгаа гишүүдийн зүгээс ямар нэгэн байдлаар зохицуулах боломжтой юу. Энэ хүмүүсийн сонгуулийн эрх хамрагдаж чадахгүй байна. Афганистан гээд зарим талаар Элчин сайдын яамдтай гэж үзэж байгаа газар сонгууль зохион байгуулах талаар Сонгуулийн ерөнхий хороо бодож, төлөвлөж байгаа зүйл байгаа юу гэдэг ийм асуултыг тавимаар байна.

Р.Гончигдорж : -Хэн хариулах уу? Р.Бурмаа гишүүн.

Р.Бурмаа : -Одоогийн байдлаар бол энэ хуулийн төсөл дээр Элчин сайдын яамдууд дээр сонгуулийг зохион байгуулахаар зүгээр энхийг сахиулагчдын оршин байгаа улс орон аль элчин сайдын яаманд харъяалагдаж байгаа вэ гэдгийг гараад энийг шуудангаар бас саналыг тухайн Элчин сайдын яам руугаа өгүүлдэг ч юмуу, үгүй бол шууд тэр гадаадад байгаа иргэдийг зохион байгуулж байгаа тэр комиссын хаана гэж харъяалуулсан тэр газар руу өгүүлэх тийм арга хэмжээ бас байж болох юм. Энийг би анхдугаар хэлэлцүүлэг дээр тодорхой ярьж болох байх. Одоогийн байдлаар бол өмнө хийсэн жишиг буюу Улсын Их Хурлаар Элчин сайдын яаман дээрээ саналаа өгнө. Өмнө нь бүртгүүлэхдээ бол факсаар ч юмуу, интернэтээр, и мэйлээр бүртгүүлж болох боломжуудыг олгосон. Гэхдээ бусад улс оронд баталгаат шуудангаар саналаа өгч болох боломжийг бид нар хэрвээ хэлэлцүүлэг дээрээ оруулж өгөөд энэ талаар холбогдох гадаад яам, сонгуулийн ерөнхий хороо боломжтой гэж үзэх юм бол бид нар энийг бас зохицуулж хийж болно. Тэгэх юм бол гадаадад байгаа энхийг сахиулагч маань баталгаат шуудангаар бас саналаа өгөх боломж гарч болох юм.

Р.Гончигдорж : -Содномцэрэн дарга энэ дээр нэмэх зүйл бий юу.

Ч.Содномцэрэн : -Тэгэхээр Улсын Их Хурлын 2012 оны сонгуулиар бол яг энэ асуудал хөндөгдөж байсан. Тэгээд бид бол энэ асуудлыг бол судалж үзсэн юм. Ялангуяа энэ жанжин штабаас бол манай Сонгуулийн ерөнхий хороонд бичиг ирж байсан. Энхийг сахиулах хүчинд алба хааж байгаа цэргийн албан хаагчдийг санал өгүүллээ гэж тэгээд манай энэ гадаад яаман дээр байгуулагдсан комисс бол энийг судалж үзээд боломжгүй гэсэн хариуг бид нарт өгсөн. Тухайн улсын нутаг дэвсгэр дээр байгаа консулын газар юмуу дипломат төлөөлөгчийн газар байгаа газартаа л авч болно. Бусад газар авахаар тухайн улсынх нь бол хуулийг зөрчих гээд байна. Олон Улсын гэрээ, конвенци байдаг юм байна. Бусад улсын нутаг дээр сонгуулийн үйл ажиллагаа явуулж болохгүй гэсэн Олон Улсын конвенци нийцэхгүй байна гэсэн хариуг бид нарт өгч байсан юм. Ер нь бол цаашид бид нар ер нь энэ хуулийг хэлэлцэхдээ Бурмаа гишүүн сая хэлсэн анхны хэлэлцүүлэг дээрээ дахин сайн судлаад нилээд сайн судалж үзэж байгаад энэ хүмүүсийн саналыг өгүүлэх тал дээр нь л ажиллавал зүгээр юм шиг санагдсан л даа. Яагаад вэ гэхээр тэр одоо цэргийн анги байрлаж байгаа газраас нь зөвшөөрөл авдаг юмуу. Тэр одоо юу гэдэг юм НҮБ-ын энхийг сахиулах хүчний тэр газраас зөвшөөрөл авч байж тэгээд саналыг нь өгүүлж болох болов уу л гэж би бодоод байдаг юм. Яг энэ талын зөвшөөрөл юмыг нь би судалж үзээгүй. Зүгээр Олон Улсын энэ конвенци байдаг л гэж сонссон.

Р.Гончигдорж : -За баярлалаа. Асуулт асууж дууслаа. Санал хэлэх гишүүд Д.Эрдэнэбат, Ж.Батзандан, Ч.Сайханбилэг гишүүн 3 гишүүнээр санал тасаллаа.

Д.Эрдэнэбат : -Тэгэхээр энэ хуулийг бидний ойлгож байгаагаар энэ 12 сард багтааж өөрчилсөн, шинэчилсэн найруулга хийж дуусах ёстой юм байна. Тийм учраас өнөөдөр хэлэлцэх эсэхийг ярьж байгаа учраас дэлгэрэнгүй ярих хэрэггүй болов уу. Өнөөдрийн чуулганаар оруулаад чуулганаар хэлэлцэх эсэхээ шийдээд харин нэг дэх өдөр одоо намын бүлгүүдээр хэлэлцэх эсэхийг шийдсэний дараа намуудынх нь зарчмын байр суурины саналыг бас Байнгын хороо нэгтгээд авсан дээр байх. Энэ дээр миний санаа зовж байгаа юм юу гэхээр бүх намууд нэг нэгдсэн ойлголттой Ерөнхийлөгчийн сонгуулийн хуулиа батлаасай гэсэн нэг ийм бодол байгаа юм. Тэгээд энэ дээр парламентад суудалтай. Тийм учраас энэ дээр нилээд тийм зөв ойлголцлын хэлбэр рүү явахгүй бол тэгээд бас зарим нэг нам, зарим нэг улс төрчид маань ингээд гэнэт, гэнэтхэн сонин, сонин мэдэгдэл хийгээд эхлэх юм бол энэ өөрөө тийм сайн үр дагаврыг авч ирэхгүй. Тийм учраас би энэ дээр Байнгын хороодын Сонгуулийн ерөнхий хороо, ажлын хэсэг эд нар нилээд анхааралтай, сэтгэл тавьж, шуурхай ажиллаасай. Ирэх 7 хоногт энэ хууль батлагдахгүй бол хугацааны хувьд дуусах гээд байгаа учраас шуурхайлъя гэсэн саналтай байна.

Р.Гончигдорж : -Ж.Батзандан гишүүн.

Ж.Батзандан : -Орон нутгийн сонгуулиар сонгогчдын бүртгэл хяналтан дээр бас анхаарал тавьж манай Бурмаа гишүүн, дэд хорооныхон ажилласан. Хэд хэдэн зөрчлийн шинжтэй юмнууд ажиглагдаж байсан. Энийг тухай бүрд нь хэлээд засаад залруулаад явж байна. Тэр зөрчлүүдээ гаргахгүй байхын тулд тодорхой арга хэмжээнүүдийг авах ёстой байх. Зөрчил юунаас үүдэлтэй байсан бэ гэхээр Их Хурлын сонгууль, Орон нутгийн сонгууль одоо Улсын Их Хурал дээр ч гэсэн нөгөө нэг хэсэгт хамаарах сонгогчдын тоог тодорхойлохдоо янз бүрээр тодорхойлчихдог байсан. Их Хурлын сонгуульд 2800 -аар, орон нутгийн сонгуульд бас өөрөөр, Улсын Их Хуралд нэг хэсэг нь суманд 2000 хүртэл аймгийн төвд 2500 хүртэл, Ерөнхийлөгчийн сонгуулийн энэ төсөл дээр нийслэлийн дүүрэгт 3000 хүртэл сонгогчтой байх бөгөөд гээд ингэж оруулж өгсөн байгаа. Ер нь бол нэг анхаарах ёстой юм бол хэсгийг мэдээж сонгуулийн онцлогоос хамаараад өөрчлөгддөг л байх. Аль болох хэсэгт хамаарах сонгогчдын тоо болон нэг хэсэгт хамаарах сонгогчийг өөрчлөхгүйгээр зохион байгуулах тэр бололцоо боломжууд нь ямар байдаг юм бол гэдэг дээр анхаармаар юм шиг надад санагдсан гэдгийг хэлмээр байгаа юм.

Хоёрдугаар асуудал бас нэг маргаан үүсгээд байсан юм Улаанбаатар хотод бол сонгогчийн нэрсийн жагсаалтын бүртгэлтэй холбоотой гомдлууд их гарч байсан. Энэ бол процессийн шинжтэй асуудал. Төрийн байгуулалтын байнгын хороо дэд хороогоо ажиллуулаад сонгуулиас өмнө ер нь Улаанбаатар хотын хэмжээндээ нэг бүртгэлийн хяналт дээр нэг ажлын хэсэг гаргаад Улаанбаатар хотын дүүрэг бүр дээр нэг ажилчихмаар байгаа юм. Тэгээд албан ёсоор сонгуулиас өмнө асуудал маргаантай байна уу, үгүй юу гэдгийг нэг тийш нь болгох нь зүйтэй юм байна гэдэг асуудал.

Гуравдугаар нэг маргаантай асуудал бол бидний санахад илүүдэхгүй юм орон нутгийн сонгууль дээр Сонгуулийн ерөнхий хорооны эрх маш хязгаарлагдмал байсан. Эрх нь хязгаарлагдмал байдлаас болоод аймаг дүүргийн сонгуулийн хороодод бид үүрэг чиглэл бодитой өгч чадахгүй байсан. Содномцэрэн дарга энийг санаж байгаа байх. Тэгэхээр энэ дээр бид нар сонгуулийн ерөнхий хороо гайгүй болов уу гэж найдаж байгаа. Энийгээ илүү их тодорхой хараарай гэж хэлмээр байна.

Бүртгэлийн байгууллагатай холбоотой одоо орон нутгийн сонгууль дээр бол бидний алдаа байсан. Гадаадад байгаа хүмүүсийг гэмт хэрэгт холбогдоод явсан хүмүүсийг хасах тал дээр 2013 оны 01 сарын 01-ээс гээд заалт оруулчихсан байсан. Одоо бол энийгээ тодорхой болгосон байх гэж бодож байна. Хуулийн төслөө тал талаасаа илүү их нягтлъя. Илүү нээлттэй ярилцъя. Шаардлагатай байвал бүгдээрээ сууж байгаад Иргэний бүртгэл, Сонгуулийн ерөнхий хороо нэг төсөл ярилцмаар байна. Бид бол ингээд ярилцлаа гэдэг боловч яг батлагдсаны дараа эргээд харахаар асуудалтай юм их гардаг. Ямар сайндаа Гончигоо дарга нэмэлт, өөрчлөлт оруулсан шүү дээ. Орон нутгийн сонгуулийн хуульд тэгэхээр хэдүүлээ энийг дараад нь асуулт гаргахгүйн тулд Их Хурал руу орохоос өмнө, орсон үед нь ч гэсэн тэр явцад нь засаад явмаар байна гэдгийг л хэлмээр байна. Одоо Сонгуулийн ерөнхий хорооныхон байна, бүртгэлийн газрынхан байна, хууль санаачлагч байна. Эцэст нь хариуцлага дэд хороон дээр ирдэг шүү дээ. Сонгогчдын бүртгэлийн дэд хороо, Бүртгэлийн байгууллага, Сонгуулийн ерөнхий хороон дээр ирдэг учраас одооноос идэвхитэй ажиллъя гэдгээ санал болгоё.

Р.Гончигдорж : -За Ч.Сайханбилэг.

Ч.Сайханбилэг : -Миний хувьд болохоор зэрэг бид нар чинь шинэ концефцитой болоод шинэ зохион байгуулалтын хэлбэрт ороод автоматжуулсан энэ тэр гээд ингээд ирсэн учраас тэгээд энэ чинь гурав дахь сонгууль нь ингэж явах гэж байгаа учраас урд талын 2 сонгууль дээр гарсан алдаа дутагдал дутуу байсан юмнуудаа нилээд чамбай болгосон ийм хууль гарах болов уу гэсэн хүлээлттэй байна. Тэр чиглэлээрээ сайн ажиллах болов уу гэж бодож байгаа. Эрдэнэбат даргатай санал нэг байна. Энийг хурдан батлах хэрэгтэй. Гэхдээ эргээд бид нар дахиад ойрхон ойрхон нэмэлт, өөрчлөлт хийх тэр юм руугаа орчих вий. Тэрэн дээ бол анхаарлаа өгч ажиллах хэрэгтэй. 2016 онд сонгууль болно гэдгээ бид нар мэдэж байгаа. Одоо бол Ерөнхийлөгчийн сонгуулийн хууль батлагдмагц дахиад манай Төрийн байгуулалтын байнгын хороо ажлын хэсэг гаргаад 2016 оны Улсын Их Хурлын сонгуулийнхаа ажлын хэсгийг гаргаад ёстой парламентад суудалтайгаас гадна бүх улс төрийн намуудын төлөөлөл энэ ажлаа хийх хэрэгтэй. Тэгэхгүй бол одоо бид нар нэг ийм юм руу орчих гээд байна.

Орон нутгийн сонгуулийг энэ 7 хоногт батлахгүй бол 11 сар давж гараад 12 сард болох гээд байна, өвөл болох гээд байна гэдэг юмуу. Одоо энэ хуулийг энэ 7 хоногт батлахгүй бол Ерөнхийлөгчийн сонгууль 6 сардаа багтахгүй наадам руу орох гээд байна гэдэг ийм юм руу орохоо дараа дараагийнхаа сонгуулиас болих. Тэгээд энэ чиглэлээр бэлтгэл ажлуудаа сайн хангах, одоо бол ер нь 2016 оны сонгуулийн хуулийг ер нь энэ 2013 ондоо багтааж гаргах хэрэгтэй. Тэгэхгүй бол бид нар сонгууль ойртохоор хүн бүр өөрсдийнхөө хувь заяаг хардаг энэ хууль тогтоогчид нь. Намууд нь дэндүү улс төрждөг. Энэ юмаа бид нар 20 жил ярьж байгаа. Одоо нэг хүн шиг ийм хугацаатай хэлэлцүүлэгтэй хууль баталъя гэсэн нэг ийм санал байгаа.

Хоёрдугаар санал нь болохоор зэрэг нэг зүйлийг бид нар ойлгох хэрэгтэй юу гэхээр зэрэг энэ бол тэртээ тэргүй ийм тенденци гарна. Тэнд сонгогчдын ирц буурна, идэвхижил нь буурна. Энэ чинь би ухаантайдаа хэлээд байгаа юм биш бүх ардчилал хөгжсөн орнуудад энэ тенденци, явсан тенденци байхгүй юу. Тэрнээсээ л сэргийлье гэж байгаа юм. Одоо жишээлбэл Сонгуулийн ерөнхий хороо PR сурталчилгаа хийх хэрэгтэй. Сонгуулийн ирц илүү болох чиглэлээр сонгогчдын боловсролыг дээшлүүлсэн энэ ажлуудыг улс төрийн намууд өөрсдийнхөө нэр дэвшигчийг сурталчлахаас гадна өөрийнхөө сонгогчдыг сонгуульд оролцуулах тэр бүх чиглэлийн зүйлийг бол хийх хэрэгтэй. Тэрний дагуу өнөөдөр бид нар сонгуулийнхаа хууль ярьж байгаа учраас хуулийн дагуу эрх зүйн ямар орчинг нээж өгч байна. Сонгогчдын ирцэнд нөлөөлөх илүү идэвхжлийг дэмжих тэр бүх бололцоог шавхах хэрэгтэй гэдэг үндсэн дээр энэ саналыг хэлж байгаа байхгүй юу.

Цог даргын хэлээд байгаа төр засагт итгэх итгэл буурлаа гээд энэ бол тенденци буурч байгаа олон олон шалтгаануудын нэг нь л байхгүй юу. Тэгэнгүүт тэр нэгийгээ барьж аваад л нэг их төр засагт итгэл үйлдсэн учраас буурч байгаа тэрнээс биш урамшуулал өгөхөө больчихвол эсвэл энэ бодлогын зохицуулалт хийхээ больчихвол нэмэгдэхээ болино тийм юм байхгүй гэдэг чинь бас худлаа. Ийм юмнуудыг хийх ёстой бид нар зохион байгуулах ёстой. Энэ төр засагт итгэл буурч байгаа гэдэг бол магадгүй нэг шалтгаан нь. Нөгөө талд нь зөндөөн шалтгаан байгаа. Одоо залуучууд ерөөсөө сонгуульд сонирхолгүй болчихсон. Тэр нь төр засагт итгэх итгэл гэхээсээ илүү бүхэл бүтэн ардчилсан нийгмийн шинэ үе гарч ирж байна. 18 нас сонгууль өгч эхэлдэг. Төрөхөд нь нөгөө пепси, кола нь бэлэн байсан. Жагсаал цуглаан хийж үзээгүй өөр нийгэмд амьдарч үзээгүй ардчилал зах зээлийн нийгмийн үнэ цэнийг мэдрээгүй төрөхөд нь бүх юм байсан. Дэлгүүрийн лангуу дүүрэн байсан. Ийм залуу үе гарч ирчихээд тэр залуу үед хэн ч байсан яадаг юм бэ гэдэг нэг ийм юм явж байгаа байхгүй юу. Тэрийг төр засагт итгэл алдсан гэдгээр тайлбарлах гэж байгаа бол би дахиад хэлээд байгаа юм. Энэ өөрөө гэнэн тайлбараа. Битгий ийм улс төрийн тайлбарыгаа бүх барьж байгаа процессийнхоо цорын ганц тайлбар юм шиг ярь. Би бол энэ тайлбар байх нь зөв гэхдээ энэ цорын ганц тайлбар биш. Зөндөөн олон тайлбар байгаа. Төр засагт итгэх итгэл алдлаа гэдэг юм одоо жишээлбэл ирэх 4 жилд засаг төр сайн ажиллаад маш олон орон сууц лизинг, хүмүүс лизингийн байранд ороод лизингийн машинтай болоод лизингээр тавилгаа аваад ингээд хүн шиг амьдраад эхлэхэд дахиад сонгуульд оролцох хүмүүсийн тоо дахиад багасах байхгүй юу.

Яагаад гэхээр тэр хүмүүс сарынхаа ажлыг хийгээд цалингаараа амьдралынхаа мөнгө төлөөд явж байх нь чухал болохоос биш очиж аль нэгэн нам ялах төлөө санал өгөх нөгөө төр засгаас хамааралтай иргэдийн тоо дахиад багасах байхгүй юу. Энэ чинь дахиад өөрөө бид нарын зорьж явж байгаа нийгмийнх нь мөн чанар нь. Тэгээд энийгээ дэмжсэн, энийгээ яасан зохицуулалтуудыг сайн хийж авахгүй бол зүгээр нэг би засагт ажиллаж байгаа учраас төр засгийг дэмжиж юу яаж байгаа гэдэг утгаар ерөөсөө хэлж байгаа юм биш. Ийм чиг хандлага ийм тенденци бол явна. Энэний эсрэг л бүгдээрээ хууль эрх зүйн зохицуулалтыг хийгээд л тэр иргэдийгээ дэмжсэн энэ юмнуудаа хууль эрхийнхээ хүрээнд, зохион байгуулалтын хүрээнд, санхүүжилтийн хүрээнд ингэж шийдэж явж байхгүй бол болохгүй гэдэг болгоомжлол байгаа учраас саналаа хэлээд байгаа юм.

Энийгээ одоо энэ Ерөнхийлөгчийн хуулиас авахуулаад зохицуулъя. Дараа нь 16 оны Их Хурлын хуульд хийх ёстой. 20 оны сонгуульдаа ч хийх ёстой. Ингэж байж бас энэ нэг иргэдийнхээ улс төрийн идэвхийг дэмжих энэ бүх сэдлийг л сайн өдөөж дэмжиж урамшуулж өгч байхгүй бол болохгүй гэдэг ийм санал хэлж байгаа юм.

Р.Гончигдорж : -За баярлалаа. Гишүүд саналаа хэлж дууслаа.

Хуулийн хэлэлцэх тухай асуудлаар Байнгын хорооны санал, дүгнэлтийг гаргана. Ингээд санал хураалтанд оръё.

Цогцоор нь уу? За тэгвэл Сонгуулийн тухай хууль түүнийг дагаж гаргаж байгаа хуулиудыг бүхэлд нь хэлэлцэх эсэх тухай асуудлыг Байнгын хороогоор дүгнэлтэнд гаргах ёстой юм байна.

Ингээд Монгол Улсын Ерөнхийлөгчийн тухай хуулийн шинэчилсэн найруулгын төсөл, Монгол Улсын Ерөнхийлөгчийн сонгуулийн тухай хуулийг хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслүүдийг хэлэлцье гэсэн саналаар санал хураалт явуулж байна. Дэмжиж байгаа гишүүд гараа өргөнө үү. 11-11. Санал нэгтэй дэмжлээ.

Ингээд Санал, дүгнэлтийг хуралдаан даргалагч танилцуулъя гэсэн ийм саналтай байна. Ингээд та бүхэнд баярлалаа. Ингээд Байнгын хорооны хуралдаан өндөрлөлөө.

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА